รัฐบาลไทย-ข่าวทำเนียบรัฐบาล-เกษตรฯ เปิด“ยุทธการฝนหลวงสู้ภัยแล้ง”ปี’60 เป็นทางการ เน้นเติมน้ำในอ่างเก็บน้ำทั่วประเทศ
วันศุกร์ที่ 3 มีนาคม 2560
เกษตรฯ เปิด“ยุทธการฝนหลวงสู้ภัยแล้ง”ปี’60 เป็นทางการ เน้นเติมน้ําในอ่างเก็บน้ําทั่วประเทศ
เกษตรฯ เปิด“ยุทธการฝนหลวงสู้ภัยแล้ง”ปี’60 เป็นทางการ เน้นเติมน้ําในอ่างเก็บน้ําทั่วประเทศหรืออ่างเก็บน้ําที่มีปริมาณน้อย เพิ่มความชุ่มชื้นในดิน และยับยั้งการเกิดลูกเห็บจากพายุฤดูร้อน พร้อมร่วมปฏิบัติการลดปัญหาหมอกควันในพท.เสี่ยง
พล.อ.ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานเปิดปฏิบัติการฝนหลวงสู้ภัยแล้งประจําปี 2560 ณ สนามบินนครสวรรค์ อ.เมือง จ.นครสวรรค์ ว่า นับเป็นพระมหากรุณาธิคุณ ของพระบาทสมเด็จพระเจ้าอยู่หัวมหาภูมิพลอดุลยเดช ในหลวงรัชกาลที่ 9 ที่พระองค์ท่านทรงคิดค้น “ตําราฝนหลวงพระราชทานให้นําไปปฏิบัติการฝนหลวงเพื่อบรรเทาความแห้งแล้งในช่วงฤดูแล้ง โดยเฉพาะ 2 - 3 ปี ที่ผ่านมา มีความแห้งแล้งมาก มีการขึ้นปฏิบัติการฝนหลวง 4,000 - 5,000 เที่ยวบิน เช่น ปี 2559 ในช่วง ก.พ. - ต.ค. 59 ได้ปฏิบัติการฝนหลวง รวม 4,347 เที่ยวบิน ได้เพิ่มน้ําต้นทุนในเขื่อนต่างๆ รวม 5,674 ล้าน ลบ.ม. จากน้ําที่ไหลเข้าเขื่อนรวม 29,761 ล้าน ลบ.ม. คิดเป็นร้อยละ 19.07 ทั้งนี้ การวัดปริมาณน้ําเข้าเขื่อน คิดจากพื้นที่ที่ไปโปรยสารทําฝนหลวงแล้ว ส่งผลทําให้สภาพอากาศเปลี่ยนจากที่มีโอกาสฝนไม่ตกเป็นฝนตก เช่น ในช่วงต้นปี 2559 ได้ปฏิบัติการฝนหลวงในพื้นที่รอบเขื่อนป่าสักชลสิทธิ์ สามารถบรรเทาความแห้งแล้งได้มาก เป็นต้น
สําหรับการวิเคราะห์พื้นที่ปฏิบัติการในปี 2560 แบ่งเป็น 2 ส่วนสําคัญ คือ 1. พื้นที่ที่มีความแห้งแล้ง ซึ่งได้หารือกับส่วนที่เกี่ยวข้องแล้ว โดยพิจารณาจากทั้งน้ําอุปโภคบริโภค รักษาระบบนิเวศน์ พื้นที่การเกษตร โดยพื้นที่ในเขตชลประทานจะเน้นให้มีปริมาณน้ําต้นทุนเพียงพอ ขณะที่พื้นที่นอกเขตชลประทาน พบว่า มีจํานวน 105 อําเภอ ที่น้ําต้นทุนอาจจะไม่เพียงพอ ซึ่งกระทรวงเกษตรฯ มี 6 มาตรการ 29 โครงการ พร้อมแผนเผชิญเหตุ เพื่อแก้ปัญหาในทันที ส่วนหนึ่ง คือ การปฏิบัติการฝนหลวงเพิ่มความชุ่มชื้นให้พื้นที่เกษตรกรรม ซึ่งเกษตรกรจะร้องขอการปฏิบัติการฝนหลวงผ่านช่องทางต่างๆ และ มีอาสาสมัครฝนหลวง เป็นผู้ช่วยในการตรวจการณ์สภาพอากาศ และ ประเมินผลการปฏิบัติ 2. พื้นที่ที่เกิดปัญหาหมอกควัน ซึ่งกระทรวงทรัพยากรธรรมชาติและสิ่งแวดล้อมเป็นเจ้าภาพหลัก กรมฝนหลวงฯ เป็นส่วนหนึ่งของคณะกรรมการแก้ไขปัญหาหมอกควันและไฟป่า ซึ่งจะขึ้นปฏิบัติการฝนหลวงในทันทีที่อากาศเอื้ออํานวย และ ไม่กระทบพื้นที่เกษตรกรรมที่กําลังเก็บเกี่ยวอยู่ โดยมีปริมาณหมอกควันที่เฝ้าระวังในพื้นที่ภาคเหนือ 9 จังหวัด คือ เชียงราย เชียงใหม่ ลําปาง ลําพูน แม่ฮ่องสอน น่าน แพร่ พะเยา และ ตาก ต้องควบคุมค่ามาตรฐาน PM10 หรือ ปริมาณควันในอากาศ ให้ไม่เกิน 120 ไมโครกรัม/ลบ.ม. การปฏิบัติการฝนหลวง เป็นการทําให้เกิดฝนตกในพื้นที่ที่มีหมอกควันมาก ซึ่งฝนจะทําให้หมอกควันลดลง ไม่ได้ทําฝนเพื่อดับไฟป่าโดยตรง
ส่วนแผนการปฏิบัติ ปี 2560 แบ่งเป็น 2 ช่วง คือ ช่วง มี.ค. - พ.ค. 60 เน้นปฏิบัติการเพื่อช่วยเหลือบรรเทาหมอกควัน และ ไฟป่าในพื้นที่ภาคเหนือ การเพิ่มความชุ่มชื้นให้กับพื้นที่เกษตรกรรมที่ประสบภัยแล้ง หรือ คาดว่าจะประสบภัยแล้ง และการเติมน้ําในเขื่อนที่มีปริมาณต้นทุน โดยเฉพาะที่มีน้ําต้นทุนน้อย เช่น เขื่อนลําตระคอง เขื่อนลําพระเพลิง เป็นต้น ส่วนในช่วง มิ.ย. - ต.ค. 60 เน้นที่การเติมน้ําต้นทุนในเขื่อนที่มีน้ําน้อย และ พื้นที่การเกษตรที่ฝนทิ้งช่วง โดยมีหน่วยปฏิบัติการ รวม 9 หน่วยปฏิบัติการ ได้แก่ ภาคเหนือ 2 หน่วยปฏิบัติการ คือ เชียงใหม่ และ พิษณุโลก ภาคอีสาน 2 หน่วยปฏิบัติการ คือ บุรีรัมย์ และ อุดรธานี ภาคกลาง 2 หน่วยปฏิบัติการ คือ นครสวรรค์ และ ลพบุรี ภาคตะวันออก 1 หน่วยปฏิบัติการ คือ จันทบุรี และภาคใต้ 2 หน่วยปฏิบัติการ คือ สงขลา และ ประจวบคิรีขันธ์
พล.อ.ฉัตรชัย กล่าวเพิ่มเติมว่า การปฏิบัติการฝนหลวงต้องอาศัยสภาพอากาศที่เหมาะสมด้วย อาทิเช่น ความชื้นสัมพัทธ์ ที่ระดับความสูง 5,000 - 10,000 ฟุต มีค่ามากกว่าร้อยละ 60 ความเร็วลมน้อยกว่า 20 น็อต (36 กม./ชม.) ดัชนีเสถียรภาพอากาศซึ่งได้จากผลการตรวจอากาศชั้นบน มีโอกาสเกิดเมฆฝน หรือพื้นที่การเกษตรที่กําลังเก็บเกี่ยวอยู่ เป็นต้น
“การปฏิบัติการฝนหลวงในรอบปี ช่วงเวลาที่เหมาะสม คือ ช่วง มี.ค. - ต.ค. ระยะเวลาประมาณ 8 เดือน ส่วนในช่วงอื่น คือ ช่วง พ.ย. - ก.พ. ระยะเวลาประมาณ 4 เดือน กรมฝนหลวงฯ จะดําเนินการซ่อมบํารุงอากาศยานให้มีความพร้อม/ฝึกทบทวนนักบิน และจัดตั้งหน่วยปฏิบัติการฝนหลวงเคลื่อนที่เร็ว ซึ่งจะขึ้นปฏิบัติการฝนหลวงเมื่อสภาพอากาศเหมาะสม เช่น ในปี 2560 จัดตั้ง 2 หน่วยปฏิบัติ คือ นครสวรรค์ และ นครราชสีมา ในช่วง ก.พ. 60” พล.อ. ฉัตรชัย กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai